لە نزیک دوورگەی کیسیرا لە یۆنان یەختێک خۆی کێشاوە بە بەردێکی گەورەی نێو دەریاکە و بە 95 سەرنشینەوە ژێرئاو کەوتووە، نوێنەری دەزگای لوتکەش دەڵێت،بەلەمەکە کۆچبەرانی عێراقی و ئێرانی و ئەفغانی تێدا بووە.
کەناڵی ناس کورد لە تێلیگرام جۆین بکە
لە ڕاگەیەنراوێکدا حسێن حەمەساڵح، نوێنەری دەزگای لوتکە بۆ کاروباری ئاوارە و پەنابەران لە وڵاتی یۆنان (پێنجشەممە 6-10-2022) ڕایگەیاند، "کاتژمێر 2:47 خولەکی شەوی ڕابروو یەختێک لە نزیک دورگەی (کیثیرا) لە ئاوەکانی یۆنان بە 95 کۆچبەرەوە ژێرئاو کەوت."
ئاماژەی بەوەشکردووە، تا ئێستا 80 کۆچبەر ڕزگار کراوەن و چەندین تەرمیش دۆزراونەتەوە کە بە هۆی ئاستەنگیەکانی شوێنەکە و گیرخواردنی کۆچبەرەکان بە زەحمەت توانراوە ڕزگار بکرێن.
ئەوەشی خستووەتەڕوو، بە پێی زانیارییە سەرەتاییەکان و بەپێی وتەی ڕزگار بووەکان، کۆچبەرەکان لە ڕەگەزی عێراقی و ئەفغانی و ئێرانی بوون.
دەزگای لوتکە بۆ کاروباری پەنابەران دەڵێت، بە هۆی هەڵکردنی بایەکی بەهێزەوە یەختەکە خۆی بە بەردێکی گەوری ناو دەریاکەدا کێشاوە و بەوهۆیەوە یەختەکە تێکشکاوە و ژێر ئاو کەوتووە.